আন্তর্জাতিক রাসায়নিক শনাক্তকারী
InChI হচ্ছে রাসায়নিক পদার্থের একটি আন্তর্জাতিক রাসায়নিক সনাক্তকারী। এটি মলিকিউলার তথ্য এনকোড এবং ডাটাবেজ এবং ইন্টারনেটে তথ্য অনুসন্ধান সহজতর করার জন্য ডিজাইন করা হয়েছে। এটি ২০০০ থেকে ২০০৫ সাল পর্যন্ত ইন্টারন্যাশনাল ইউনিয়ন অফ পিওর অ্যান্ড এপ্লাইড কেমিস্ট্রি (IUPAC) এবং ন্যাশনাল ইনস্টিটিউট অফ স্ট্যান্ডার্ডস অ্যান্ড টেকনোলজি (NIST) দ্বারা বিকশিত হয়। এর বিন্যাস এবং অ্যালগরিদমগুলো কারও মালিকানাধীন নয়। ২০০৯ সালের মে মাস থেকে এটি InChI ট্রাস্ট দ্বারা বিকশিত হচ্ছে।InChl ট্রাস্ট হলো InChI এর ব্যবহার বাস্তবায়ন এবং প্রচারের জন্য কাজ করা যুক্তরাজ্যের একটি অলাভজনক দাতব্য সংস্থা। InChI হলো রাসায়নিক পদার্থের গঠন নির্দেশক। এটি রাসায়নিক পদার্থের গঠন সম্পর্কে বিভিন্ন তথ্য যেমন পরমাণু এবং তাদের বন্ধন সংযুক্তি, টটোমেরিক তথ্য, আইসোটোপ তথ্য, স্টেরিওকেমিস্ট্রি এবং ইলেক্ট্রনিক চার্জ তথ্য, এই সব তথ্য একত্রিত করে একটি অনন্য পরিচয়কারী তৈরি করে।